KIRJALLINEN KYSYMYS E-0034/00 esittäjä(t): Glenys Kinnock (PSE) komissiolle. Glyfosaatin vaikutukset ympäristöön ja luonnon monimuotoisuuteen.



Virallinen lehti nro 330 E , 21/11/2000 s. 0071 - 0072



KIRJALLINEN KYSYMYS E-0034/00 esittäjä(t): Glenys Kinnock (PSE) komissiolle (19. tammikuuta 2000) Aihe: Glyfosaatin vaikutukset ympäristöön ja luonnon monimuotoisuuteen Voiko komissio antaa yhteenvedon tutkimuksesta, jota on tähän mennessä tehty kemiallisen glyfosaatin vaikutuksista ympäristöön ja luonnon monimuotoisuuteen? David Byrnen komission puolesta antama vastaus (3. maaliskuuta 2000) Glyfosaatti on kasvinsuojeluaine, jota parhaillaan tarkastellaan kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11. joulukuuta 1992 annetun komission asetuksen (ETY) N:o 3600/92(1) mukaisesti toteutettavan tehoaineiden arviointiohjelman ensimmäisessä vaiheessa. Arvioinnilla pyritään selvittämään, voidaanko glyfosaatti lisätä yhteisössä kasvinsuojeluaineissa sallittujen tehoaineiden luetteloon (kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY liite I(2)). Asetuksessa säädetään, että ilmoituksen tekijöiden on toimitettava kaikki direktiivissä edellytetyt tiedot. Näihin sisältyvät tiedot ympäristövaikutuksista. Tiedot oli toimitettava viimeistään 30. huhtikuuta 1995 raportoivalle jäsenvaltiolle (joka glyfosaatin kohdalla on Saksa). Myös kaikki asianomaiset ovat tuohon päivämäärään asti voineet toimittaa teknisiä tai tieteellisiä tietoja, jotka koskevat kyseisen aineen mahdollisia vaarallisia vaikutuksia ihmisten ja eläinten terveyteen ja ympäristöön. Raportoiva jäsenvaltio on käsitellyt kaikki saadut glyfosaattia koskevat tiedot ja laatinut luonnoksen sitä koskevaksi arviointiraportista (monografia). Raportti toimitettiin 1. helmikuuta 1999 komissiolle ja muille jäsenvaltioille. Asetuksessa säädettyjen tavanomaisten menettelyjen mukaisesti kyseinen raportti saatettiin välittömästi asiantuntijoiden tarkasteltavaksi (vertaisarviointina). tähän osallistui viiden jäsenvaltioin erityisasiantuntijoita, joiden tehtävänä oli tarkastella yksityiskohtaisesti kaikkia ihmisten terveyteen ja ympäristöturvallisuuteen liittyviä aloja. Tiedoissa esiintyneet puutteet kirjattiin, uusia tietoja pyydettiin, ne toimitettiin ja niitä tarkasteltiin. Prosessin aikana voitiin myös ottaa huomioon kaikki muut aiheeseen liittyvät uudet tiedot ja tarkastella niitä kaikkien jäsenvaltioiden välisissä keskusteluissa, jotka järjestettiin pysyvän kasvinsuojelukomitean ja sen työryhmien puitteissa. Kaikki jäsenvaltiot keskustelevat raportista ja glyfosaattia koskevan vertaisarvioinnin tuloksista pysyvän kasvinsuojelukomitean arviointityöryhmässä. Keskustelun tulosten perusteella komissio esittää päätösluonnoksen pysyvälle kasvinsuojelukomitealle kuultuaan ensin kasveja käsittelevää tiedekomiteaa. Lisäksi päätöstä tehtäessä julkaistaan tarkasteluraportti, johon sisältyvät keskeiset tiedot (yleiset päätelmät, erityiset käyttöä tai riskienhallintaa koskevat ehdot, tärkeimmät lopputulokset tunnistetiedoista sekä fysikaalis-kemiallisista, toksikologisista ja ympäristöseikoista) Komissio on tutkimuksen ja teknologisen kehittämisen toisessa ja kolmannessa puiteohjelmassa osallistunut kahden glyfosaattia koskevan hankkeen rahoitukseen. Toisessa hankkeessa tutkittiin humushappojen ja glyfosaatin interaktiota kolmessa kenttäkokeessa pitkäaikaisten monokulttuurien osalta (humala, viinitarhat, sitrukset). Toisessa hankkeessa pyrittiin arvioimaan glyfosaatin vaikutusta maaperän ja veden laatuun kolmessa erilaisessa maanmuokkausjärjestelyssä. Näiden hankkeiden tulokset ovat saatavilla tutkimuksen pääosastosta. (1) EYVL L 366, 15.12.1992. (2) EYVL L 230, 19.8.1991.